ভাড়া নেওয়ার নামে বাড়ি দখল! তৃণমূলের বিরুদ্ধে অভিযোগ

ওয়েব ডেস্ক : বাড়ি ভাড়া নেওয়ার নাম করে দীর্ঘ ১৫ বছর ধরে দখল করে পার্টি অফিস চালানোর অভিযোগ উঠল তৃণমূল কংগ্রেসের (TMC) বিরুদ্ধে। ঘটনাকে কেন্দ্র করে চাঞ্চল্য ছড়িয়েছে বাঁকুড়া (Bankura) শহরের ৫ নম্বর ওয়ার্ডের নতুনগঞ্জ এলাকায়। রাজ্যে রাজনৈতিক পালাবদলের পর অবশেষে সেই বাড়ি ফিরে পেলেন প্রকৃত মালিক। বিজেপির (BJP) উদ্যোগে তালা ভেঙে বাড়ি দখলমুক্ত করে মালিকের হাতে তুলে দেওয়া হয় বলে দাবি।

বাড়ির মালিকের অভিযোগ, প্রায় ১৫ বছর আগে তৃণমূল পার্টি অফিস (TMC) করার জন্য তাঁদের বাড়িটি ভাড়া নেয়। মাসে মাসে ভাড়া দেওয়ার কথা থাকলেও এক টাকাও ভাড়া দেওয়া হয়নি। বারবার বাড়ি ছেড়ে দেওয়ার অনুরোধ জানানো হলেও উল্টে ভয় দেখিয়ে বাড়িটি দখল করে রাখা হয় বলে অভিযোগ।

আরও খবর : মুখ্যমন্ত্রী হওয়ার পর এই প্রথমবার বেলুড় মঠে শুভেন্দু অধিকারী

পরিবারের দাবি, তৃণমূলের (TMC) প্রভাবের কারণে এতদিন তাঁরা প্রকাশ্যে প্রতিবাদ করার সাহস পাননি। রাজনৈতিক পরিস্থিতি বদলের পর তাঁরা বিজেপির দ্বারস্থ হন। এরপর বিজেপি নেতৃত্ব এলাকায় গিয়ে তালা ভেঙে বাড়িটি দখলমুক্ত করে মালিকের হাতে তুলে দেয়। বাড়ির মালিক বলেন, “আমরা বহুবার বাড়ি ফেরত চেয়েছি। কিন্তু ভয় দেখানো হত। শেষ পর্যন্ত বিজেপির কাছে আবেদন করি। ওরাই আমাদের পাশে দাঁড়িয়েছে।”

ঘটনাকে কেন্দ্র করে বিজেপি তৃণমূলকে তীব্র আক্রমণ করেছে। বিজেপির (BJP) দাবি, “তৃণমূল শুধু দুর্নীতিই করেনি, সাধারণ মানুষের বাড়িঘরও জোর করে দখল করে পার্টি অফিস চালিয়েছে। এখন মানুষ ভয় কাটিয়ে সামনে আসছে। বিজেপি অন্যায়ের বিরুদ্ধে লড়বে। এখন ভয় আউট, ভরসা ইন।” এই ঘটনাকে ঘিরে বাঁকুড়ার রাজনৈতিক মহলে শুরু হয়েছে জোর চর্চা। যদিও অভিযোগের বিষয়ে এখনও পর্যন্ত তৃণমূলের তরফে কোনও প্রতিক্রিয়া পাওয়া যায়নি।